สังคมข่าวหุ้น
*…กองทุนเริ่มขายแล้ว…
29 เม.ย. 2563

เกียรติก้อง ว่องไวยากร
*…กองทุนเริ่มขายแล้ว…
*…สัญญาณไม่ค่อยดี กองทุนเริ่มปล่อยของ วานนี้จับมือกับต่างชาติที่ทยอยขายออกมาตลอด เดือน พ.ค.นี้ ตามสถิติที่ผ่านมาเป็นเดือนที่หุ้นปรับตัวลดลง ประกอบกับกองทุนซื้อหุ้นไปตุนไว้มากแล้ว หาโอกาสระบายออกมาบ้าง แม้ว่าจะมีข่าวดีเรื่องการคลายล็อกพ.ร.ก.ฉุกเฉินออกมา แต่การระบาดไวรัสโควิดก็ยังไม่จบ ทั่วโลกยังติดงอมแงม โดยเฉพาะสหรัฐฯ ที่เริ่มให้คนออกมานอกบ้าน อาจกลายเป็นการระบาดรอบ 2 บวกกับราคาน้ำมันก็ผันผวนสูง ขณะที่หุ้นหลายตัวก็ปรับตัวขึ้นมามากแล้ว จังหวะนี้ต้องเข้าออกเร็ว แช่นานอาจติดดอยได้ง่าย ๆ แนวรับ 1,270 จุด แนวต้าน 1,290 จุด…
*…การบินไทยรอดแล้ว บิ๊กตู่ไฟเขียวแผนฟื้นฟูฯ วานนี้ เตรียมเสนอครม.วันที่ 5 พ.ค. ขอกู้เงิน 3-5 หมื่นล้าน เติมสภาพคล่อง ใช้ยาวถึงสิ้นปีนี้ นอกจากนี้คลังยังขอลดสัดส่วนการถือหุ้น THAI ลงต่ำกว่า 50% งานนี้ปิดฉากสหภาพแรงงานฯ การบินไทยทันที เพราะไม่เข้าเกณฑ์ตามพ.ร.บ.แรงงานรัฐวิสาหกิจอีกต่อไป ราคาช่วงนี้ปรับขึ้นอย่างต่อเนื่อง หากได้เงินใหม่มาเติม โอกาสไปต่อสูง บริษัทลูกแยกตั้งไว้ 4-5 แห่ง ส่งเงินให้แม่โลด…
*…TCAP มาช้าแต่ชัวร์ หลังหลุดจากหุ้นกลุ่มสถาบันการเงิน คาดกันว่าบริษัทจะประกาศงบไตรมาสแรก 15 พ.ค.นี้ ได้งบทหารไทยหนุน บวกกำไรพิเศษจากขายหุ้นอายิโนะโมะโต๊ะ จ่ายเงินปันผลปี 2563 ปรี๊ด 17% ราคาจับต้องได้ 38 บาท หลังจากซื้อหุ้นคืนครบแล้ว…
*…ปูนซิเมนต์ไทย (SCC) ถอยปรับลดงบลงทุนปี 2563 เหลือ 5.5-6.5 หมื่นล้านบาท จากเดิมคาด 6-7 หมื่นล้านบาท กำไรไตรมาสแรกทรุดหนัก 40% เนื่องจากธุรกิจซีเมนต์และผลิตภัณฑ์ก่อสร้างและธุรกิจเคมิคอลส์ ถูกกระทบจากราคาน้ำมันลดลงเป็นประวัติการณ์ บวกกับปัญหาการแพร่ระบาดของโควิดทำให้กำลังซื้อหายวับ กูรูมองต้องรอลุ้นครึ่งปีหลัง ช่วงนี้ถอยดีกว่า…
*…ดร.แคทลีน มาลีนนท์ ประธานกรรมการบริษัทและประธานเจ้าหน้าที่บริหาร บมจ.ไทย โซลาร์ เอ็นเนอร์ยี่ หรือ TSE รับเงินกู้จากธนาคารกรุงเทพ จำกัด (มหาชน) หรือ BBL วงเงิน 28,700 ล้านเยน (หรือประมาณ 8,600 ล้านบาท) นำไปพัฒนาโครงการเมกะโซลาร์ฟาร์ม “โอนิโกเบ” ซึ่งโครงการโรงไฟฟ้าพลังงานแสงอาทิตย์ มีขนาดกำลังการผลิตติดตั้ง (Installed Capacity) 147.0 เมกะวัตต์ ใช้ระยะเวลาก่อสร้างประมาณ 2 ปีครึ่ง และคาดว่าจะแล้วเสร็จสามารถจำหน่ายไฟฟ้าเชิงพาณิชย์ (COD) ได้ในปลายปี 2565 ผู้บริหารมั่นใจแนวโน้มผลดำเนินงานปีนี้ยังสดใส…
*…SUPER พุ่งเป็นจรวด กูรูแนะนำกำไร จากกำลังผลิตเร่งตัวขึ้นตามการรับรูรายได้โซลาร์ฟาร์ม-โรงไฟฟ้าพลังลม ทยอย COD ในช่วงปลายปี 2563 และ 2564 ตามลำดับ กำไรเติบโตต่อเนื่อง แนวต้าน 0.60 บาท…
*…กลุ่มอสังหาฯ จัดโปรแรง หุ้นแลกบ้าน ล่าสุดอภิชาติ จูตระกูล ประธานอำนวยการ บมจ.แสนสิริ หรือ SIRI ชูแคมเปญ “แสนสิริผ่อนให้ 24 เดือน” กระตุ้นยอดขายในช่วงเดือน เม.ย.ได้อย่างมาก ทำให้ยอดขายในช่วง 3 สัปดาห์แรกของเดือน เม.ย. 2563 ทำได้กว่า 4 พันล้านบาท จากเป้ายอดขาย 1.2 หมื่นล้านบาท ในไตรมาส 2/2563 ขณะที่ไตรมาส 1/2563 ทำยอดขายได้ 1.1 หมื่นล้านบาท ฝ่าวิกฤติการแพร่ระบาดของไวรัสโควิด-19…
*…โรงพยาบาลบำรุงราษฎร์ (BH) ในเครือของหมอเสริฐ รายงานกำไรสุทธิไตรมาส 1/2563 ที่ 765 ล้าน ลดลง 29% เนื่องจากผลกระทบจากการระบาดใหญ่ของไวรัสโควิด-19 ผู้ป่วยต่างประเทศหายไป 16.4% แต่กูรูก็ยังแนะนำให้เก็งกำไร ต่างจาก CHG ที่ลูกค้าต่างชาติจิ๊บ ๆ แค่ 2-3% จึงไม่ได้รับผลกระทบ นอกจากนี้แนวโน้มงบยังสวย ราคาเป้าหมาย 2.98 บาท…
*…ดร.สมพร สืบถวิลกุล กรรมการผู้จัดการใหญ่ วิชชุดา ไตรธรรม ที่ปรึกษากรรมการผู้จัดการใหญ่ ทิพยประกันภัย มอบเจลแอลกอฮอล์ ห่วงใยเป็นที่สุด สู้ภัยโควิด-19 ให้กับ พล.ต.ต.ปิยะ ต๊ะวิชัย รอง ผบช.น. เพื่อนำไปมอบให้กับเจ้าหน้าที่ตำรวจและประชาชน สำหรับทำความสะอาด ให้มีความปลอดภัย ลดโอกาสการติดเชื้อ ในช่วงการแพร่ระบาดของเชื้อไวรัสโควิด-19 ตามโครงการ ทิพยประกันภัย ห่วงใยทุกชีวิตในสังคม ณ ทิพยประกันภัย สำนักงานใหญ่ พระราม 3…
*…บมจ.อินเตอร์ลิ้งค์ คอมมิวนิเคชั่น (ILINK) แจ้งว่า เมื่อวันที่ 28 เม.ย. 2563 ร่วมลงนามในสัญญาจ้างก่อสร้างสถานีไฟฟ้าสวนผึ้ง จังหวัดราชบุรี จำนวน 1 งาน กับการไฟฟ้าส่วนภูมิภาค มูลค่างาน 141.30 ล้านบาท รวมภาษีมูลค่าเพิ่มแล้ว ระยะเวลาส่งมอบงาน 540 วัน นับถัดจากวันที่ได้รับหนังสือแจ้งให้เริ่มทำงาน…
*…อะจ๊าก บอร์ดเอเซีย พลัส กรุ๊ป โฮลดิ้งส์ หรือ ASP ปรับนโยบายการจ่ายปันผลเหลือไม่ต่ำกว่า 50% ของกำไรสุทธิ จากเดิมไม่ต่ำกว่า 70% ให้มีผลใช้บังคับตั้งแต่ผลการดำเนินงานของปี 2563 เป็นต้นไป จนกว่าจะมีการเปลี่ยนแปลง สงสัยว่างานนี้จะตุนเงินไว้สู้ภัยโควิด ที่กระทบไปทุกวงการในขณะนี้